དེའི་ཚེ་རྒྱ་ནག་གི་ཧྭ་ཤང་མ་ཧཱ་ཡ་ན་བྱ་བ་གཅིག་བྲག་དམར་དུ་མཆིས་པ་ལ།དེས་ལུས་ངག་གི་ཆོས་བྱ་མི་དགོས།ལུས་ངག་གི་དགེ་བས་སངས་མི་རྒྱ།དྲན་པ་མེད་ཅིང་ཡིད་ལ་བྱར་མེད་པ་བསྒོམས་པས་སངས་རྒྱ་ཟེར་ནས་སྒོམ་བསླབས་པས།བོད་ཀྱི་བཎྡྷེ་རིལ་པོ་ཕལ་གྱིས་ཁོའི་ཆོས་ལ་བསླབས་ཏེ།བསམ་ཡས་ལ་མཆོད་པ་འཕྲོ་བཅད།སློབ་གཉེར་དང་ལུས་ངག་གི་དགེ་སྦྱོར་འཕྲོ་བཅད།སྦ་རཏྞ་ཡེ་ཤེས་དབང་པོ་དང་།བཱཻ་རོ་ཙ་ན་དང་།དཔལ་དབྱངས་ལ་སོགས་པ་ཉུང་ཤས་གཅིག་བོ་དྷི་སཏྭའི་ཆོས་སློབ།དེར་ལྟ་བ་མ་མཐུན་ནས་རྩོད་དེ་འཁྲུགས་པ་ལ།བཙན་པོས་རྒྱའི་སྟོན་པའི་ཆོས་འདི་བག་ཙམ་མནམ་བ་མིན་ནམ་བྱས་པས་སྟོན་མིན་པ་བྱ་བར་གྲགས།གཅིག་ཤོས་ན་རེ།དྲང་སྲོང་བཟོད་པར་སྨྲ་བས་ལུས་ལ་མེ་བཏང་ནས་ཀྱང་མཆོད་པ་ཕུལ་བས་སེམས་ཅན་ལ་བརྩེ་བའི་བསམ་པས་ཚོགས་གསོག་པ་གལ་ཆེ་ཟེར་བས།རྒྱལ་པོ་ན་རེ།ལུས་ལ་མེ་གཏོང་པའི་བརྩེ་བ་དེ་ཡང་ཆོས་མིན་ནམ་བྱས་པས་བརྩེ་མིན་པ་བྱ་བར་གྲགས།སྤྱིར་ལྟ་བ་དང་སྤྱོད་པ་འཛོམས་པའི་ཆོས་ཅིག་ཡིན་པར་བརྩེ་མིན་པའི་ལྟར་ཡིན་གསུངས་པས།སྟོན་མིན་པ་ཡི་ཆད་པ་ལྟར་བྱས་ནས།མ་ཧཱ་ཡ་ནའི་སློབ་མ་ལས།མྱང་ཤ་མིས་རང་གི་ཤ་གཏུབས།སྙ་བྱེ་མ་ལ་དང་།རྔོག་རིན་པོ་ཆེས་རང་གི་ཕོ་མཚན་བརྡུངས།རྒྱའི་སྟོན་པས་རང་གི་མགོ་ལ་མེ་བཏང་སྟེ་འདས་ཏེ་གཞན་མ་རྣམས་ཀྱང་ཆུ་གྲི་རེ་རེ་སྲེལ་ཞིང་བརྩེ་མིན་པ་རིལ་བསད་ལ།ངེད་ཀྱང་རིལ་ཕྲུ་མའི་ངོས་༌༌ལ་མཆིའོ།།